Vysoký krvný tlak, závraty a predpísané lieky – posúdenie vhodnosti liečby
Dobrý deň, 
sestre začal náhle stúpať tlak na 192/106, mala závraty. Na pohotovosti jej dali teniziomin a magneziovu injekciu. Za 2 dni jej zase stúpol tlak na 186 /102. Lekár jej predpísal aulin a cefixime  - myslíte, že toto je vhodná liečba na vysoký tlak?
Dobrý deň,
ďakujeme za Vašu otázku.
Točenie hlavy, závraty (odborne vertigo) sú označované ako stav nešpecifickej priestorovej dezorientácie a poruchy rovnováhy. Závraty sú príznakom iného ochorenia, pričom vyvolávajúce príčiny sú rôzne. Môže sa jednať napríklad o choroby vnútorného ucha, nezávažnú funkčnú poruchu chrbtice, ale aj o závažnejšie neurologické či internistické ochorenia. Na zistenie presnej príčiny závratov je však potrebné dôkladné lekárske vyšetrenie a následné nastavenie adekvátnej liečby. V súčasnosti sú všetky lieky používané pri liečbe vertiga viazané na lekársky predpis.
Za normálny krvný tlak sa považujú hodnoty do 120/80 mmHg. O hypertenzii alebo vysokom krvnom tlaku môžeme hovoriť vtedy, ak hodnoty krvného tlaku trvale prevyšujú 140/90 mmHg. Vysoký tlak môžu spôsobovať rôzne faktory, ako sú ochorenia srdca, obličiek, zvýšená hmotnosť, hormonálne poruchy, nadmerný príjem solí a pod. Na stanovenie hypertenzie je potrebné komplexnejšie vyšetrenie. Pacienti sú častokrát sledovaný pomocou 24- hodinové holtera, ktorý zaznamenáva tlak krvi v pravidelných intervaloch.
Žiaľ v našej kompetencii nie je stanoviť diagnózu, určiť jej príčinu a ani hodnotiť liečebné postupy stanovené lekárom. V prípade akýchkoľvek obáv Vám odporúčam poradiť sa s predpisujúcim lekárom.
Prajem pekný zvyšok dňa.
S pozdravom,
PharmDr. Anna Pacalajová